google/wiki40b huggingface dataset:
די טאגסצייטונג

היסטוריה

העיתון קם בשנת 1978. מלכתחילה הוא ראה עצמו כעיתון אלטרנטיבי מול עיתונות "מיינסטרים": "חסר יראת כבוד, עצמאי כלכלית, אינטליגנטי ומבדר". עד שנת 1991 כל עובדיו קיבלו משכורות אחידות. בימינו אלו המכהנים בתפקידים אחראיים בכירים מקבלים בונוסים.
העיתון ווכנצייטונג יחד עם טאגסצייטונג מוציאים לאור כמוספים מהדורה גרמנית של כתב העת הצרפתי "לה מונד דיפלומטיק". 
החל משנת 1992 בעלי העיתון היו ה-13,500 חברים מאוגדים. העיתון נפוץ ב-60,000 עותקים, מתוכם 50,000 במסגרת מנויים. בשנת 1995 היה ה-taz העיתון הלאומי הגרמני הראשון שפרסם את כל תכניו באינטרנט.
בשנים 2009-2015 העורכת הראשית של העיתון הייתה אינס פוהל. היא הוחלפה בשנת 2015 על ידי גאורג לוויש. מטה בעיתון כולל כעת כ-250 משתתפים.
"די טאגסצייטונג" הופיע מלכתחילה בגיליון כל-גרמני ובמהדורה ברלינאית מקומית. במהלך השנים התווספו מהדורות מקומיות במדינת נורדריין-וסטפאליה, בהמבורג ובברמן. שתי האחרונות מוזגו לבסוף ב-"taz-צפון" וביולי 2007 המהדורה בנורדריין-וסטפאליה נסגרה.
בבחירות בשנת 2013 תמך העיתון במפלגה הסוציאל-דמוקרטית.
גרשון צפור

חייו

צפור נולד בתל אביב-יפו ב-30 באוגוסט 1931. בשנים 1944-48 למד ציור במכון אבני. את חוק לימודיו סיים בטכניון בשנת 1957. את לימודי ההמשך ערך בהאג, שם גם עבד בתכנון עירוני בעיריית האג.
לאחר תקופת עבודה במשרד שא"ג בחיפה (1955-1959), הצטרף כשכיר למשרד האדריכלים של אריה שרון ובנימין אידלסון (1959-1964). עם פירוק שותפות זו הפך לשותפו של אידלסון, שותפות שהתקיימה עד למותו של אידלסון בשנת 1972. החל משנת 1972 פעל צפור כעצמאי. בשנת 1990 הצטרף למשרדו בנו האדריכל ברק צפור (בנו השני, אסף צפור, הוא תסריטאי מצליח). 
בשנת 1988 זכה צפור בפרס רכטר לאדריכלות על תכנון בית החולים הפסיכיאטרי בבאר שבע. בשנת 2005 זכה בתואר יקיר תל אביב. חודשים ספורים לאחר פטירת אשתו, הציירת רות צפור (לבית לויקסון-לביא), נפטר ב-11 בדצמבר 2012. חלקים נרחבים מארכיונו האישי נמסרו על ידי משפחתו לארכיון אדריכלות ישראל. ב-2014 יצא הספר "גרשון צפור - אדריכל ומתכנן ערים" המסכם את יצירתו לאורך חמישה עשורים.
טוויד

טוויד הוא סוג של אריג המיוצר מצמר בתערובות שונות, הנטווה מחוטים עבים ובאריגה יחסית גסה. חלק מאריגי הטוויד מופיעים בדוגמאות שונות, כמו פישבון (אדרת דג), פרינס דה גל (משבצות עבות ודקות משולבות), פייה דה פול (דוגמה המזכירה רגלי תרנגול) ומשבצות פפיטה שונות.
שם האריג נלקח מנהר טוויד (Tweed river) שמהווה בחלקו המזרחי את הגבול הגאוגרפי בין אנגליה לסקוטלנד.
דונאויווארוש (כדורגל)

היסטוריה

המועדון נוסד בשנת 1998 ושיחק לאורך השנים בליגה אזורית בהונגריה. בסוף עונת 2011/2012 העפיל לליגה ההונגרית השלישית. בעונת 2012/2013 הגיע לשמינית גמר הגביע ההונגרי והפסיד לקבוצת שיופוק. בסוף העונה סיים את הליגה השלישית במקום הראשון והעפיל לליגה ההונגרית השנייה.
בעונת 2013/2014 הגיע לשמינית גמר הגביע ההונגרי והפסיד לקבוצת דברצן ו.ס.ק. בסוף העונה סיים את הליגה השנייה במקום השני והעפיל לליגת העל ההונגרית.
ברנדה אן ספנסר

הירי

ביום שני, ה-29 בינואר 1979, בהיותה בת פחות מ-17, התבצרה בביתה וירתה לעבר בית הספר היסודי הסמוך לביתה. היא הרגה שני מבוגרים ופצעה שמונה ילדים ושוטר. כשנתפסה לאחר שש שעות הייתה תשובתה הראשונה לשאלה "מדוע עשית זאת?" - "I Don't Like Mondays"  ("אינני אוהבת את ימי שני"). עדים מספרים שאחר-כך הוסיפה ש"לא הייתה סיבה, עשיתי זאת לכיף, זה כמו לירות בברווזים באגם". 
ספנסר נידונה למאסר עולם עם אפשרות לחנינה אחרי 25 שנה ונכון לדצמבר 2015 היא כלואה בבית הכלא לנשים בקליפורניה. היא הגישה כבר ארבעה ערעורים על העונש, כולם נדחו. בערעוריה טענה שאביה ניצל אותה מינית ודרדר אותה למעשה כשקנה לה רובה ציד (שבו השתמשה למעשי הרצח), וכי במהלך הרצח הייתה שיכורה ובהשפעת סמי הזיה.
לספנסר היה עבר של התעללות בבעלי חיים ואלימות כלפי ילדים, וטענות רבות הועלו על חוסר תשומת הלב והטיפול הראויים שיכלו למנוע את האסון.
מעשי הרצח עוררו את להקת בומטאון ראטס לכתוב שיר על המקרה - "I Don't Like Mondays". השיר הושמע רבות ברדיו אך תחנות מסוימות פסלו אותו בשל רגישות המקרה. מאוחר יותר ביצעו את השיר טורי איימוס וסולן ה-Boomtown Rats בוב גלדוף. בסרט "מועדון ארוחת הבוקר" של ג'ון יוז מופיע הגרפיטי "I Don't Like Mondays".
אין להשיב לאשמה

טענת אין להשיב לאשמה (No case to answer) היא טענה שיכול הנאשם במשפט פלילי להעלות לאחר הבאת ראיות התביעה. בית המשפט רשאי להעלות את הטענה מיוזמתו. הטענה היא שגם אם היו כל ראיות התביעה נכונות ואמינות, הרי שעדיין לא היה בכך כדי להוכיח את יסודות העבירה.

במשפט הישראלי

הבסיס לטענת אין להשיב לאשמה נמצא בחוק סדר הדין הפלילי [נוסח משולב], התשמ"ב-1982:
158. זיכוי בשל העדר הוכחה לכאורה

נסתיימה פרשת התביעה ולא הוכחה האשמה אף לכאורה, יזכה בית המשפט את הנאשם - בין על פי טענת הנאשם ובין מיזמתו - לאחר שנתן לתובע להשמיע את דברו בעניין; הוראות סעיפים 182 ו-183 יחולו גם על זיכוי לפי סעיף זה.
קבלת טענת אין להשיב לאשמה היא החלטת ביניים, אשר מזכה את הנאשם מאותם אישומים לגביהם התקבלה, והיא כפופה לערעור בסופו של ההליך (אם ההחלטה מתייחסת לכל האישומים שבכתב האישום, זהו סופו של ההליך).

משפט זר

במשפט האנגלי רשאי בית המשפט לקבוע לאחר פרשת התביעה כי הנאשם פטור מלהשיב לאשמה, בדרך כלל בשם חולשת הראיות שהציגה התביעה. החלטת "אין להשיב לתביעה" (No Case to Answer) שקולה לקבלת טענת אין להשיב לאשמה שהועלתה ביוזמת בית המשפט במשפט הישראלי.
יש להבדיל בין טענת אין להשיב לאשמה לבין טענת "איני מעוניין להשיב" (Nolo Contendere), אשר אפשרית בחלק ממדינות ארצות הברית. במסגרת טענה זו הנאשם אינו מודה או כופר באשמה, אולם נמנע מלהשיב לה. בניגוד למשפט הישראלי, תוצאת קבלת הטענה היא הרשעה, ועל כן היא שקולה לוויתור על קיום פרשת ההגנה מצד הנאשם.
טענה דומה לטענת "איני מעוניין להשיב" היא "טענת אלפורד", אשר הוכרה על ידי בית המשפט העליון של ארצות הברית בפסק דין צפון קרוליינה נ' אלפורד. גם טענת אלפורד היא תשובה לאשמה, שבמסגרתה הנאשם אינו מודה באשמה או כופר בה, אך הוא מודה בכך שקיימות ראיות משמעותיות שעלולות להביא להרשעתו. גם תוצאתה של קבלת טענה זו היא הרשעה.
הקבוצה האנטי-מפלגתית

הקבוצה האנטי-מפלגתית (ברוסית: Антипартийная группа) שם שהיה נהוג בתעמולה הסובייטית לקבוצת ראשי המפלגה הקומוניסטית של ברית המועצות שניסו להדיח את ניקיטה חרושצ'וב מהשלטון ביוני 1957.

תיאור הפרשה

ביוני 1957 המתח בין ראשי השלטון הסובייטי הגיע לשיאו. ב-18 ביוני 1957 התקיימה ישיבת הממשלה שעל פי סדר היום הוקדשה להכנות לחגיגות לכבוד 250 שנים ליסוד העיר לנינגרד. עד מהרה הישיבה גלשה מסדר היום וחברי פוליטביורו (בתקופה זו פעל תחת השם "פרזידיום") שהיו נוכחים בה דרשו כינוס ישיבת פוליטביורו. בהתאם לדרישת הרוב, יושב ראש הישיבה היה ניקולאי בולגנין. גאורגי מלנקוב, ויאצ'סלב מולוטוב ולזר קגנוביץ' החלו למתוח ביקורת די מבוססת על פעילותו של חרושצ'וב. במהלך ההצבעה, הרוב (7 קולות נגד 4) החליט על כינוס הוועד המרכזי של המפלגה שצריך להדיח את חרושצ'וב מראשות המפלגה ולארגן מחדש את מוסדותיה.
במהלך הישיבה דמיטרי שפילוב שלא היה בין ותיקי המפלגה הצטרף לקושרים ותמך בהדחת חרושצ'וב. מכיוון שהוא לא היה חלק מהתארגנות הקבוצה, הוגדר בתעמולה הסובייטית  כ"מצטרף".
עוד לפני סיום הישיבה הסוערת, איוואן סרוב בתאום עם חרושצ'וב החל להטיס למוסקבה את חברי הוועד המרכזי שהיו נאמנים לחרושצ'וב. כתוצאה מכך, במהלך ישיבת הוועד המרכזי ירד מסדר היום הנושא האישי בדבר חרושצ'וב. מיכאיל סוסלוב הודיע לחברי הוועד המרכזי שכינוס מיוחד קשור לחילוקי דעות בהקשר למדיניות דה-סטליניזציה. גאורגי ז'וקוב הקריא מסמכים מהם עלה שמולוטוב, קגנוביץ' ומלנקוב פעלו לארגון מעצרים והוצאות להורג בתקופת יוסיף סטלין. כאשר ניקיטה חרושצ'וב נשאל האם גם הוא היה בין חותמי המסמכים, חרושצ'וב התחמק מתשובה ברורה. גאורגי ז'וקוב דרש חקירה ומציאת כול המעורבים בארגון הטיהורים הגדולים. סעיף זה הוגדר כ"סודי" ולא נכלל בפרוטוקול הגלוי. על קיומה של דרישה זו נודע רק בתקופת הפרסטרויקה עם גילוי מלא של כל המסמכים.
בסוף ישיבת הוועד המרכזי, התברר שלחרושצ'וב יש רוב והקושרים נגדו הוצאו מחברות בוועד.
שון כבשון הסרט: עף על החלל

תקציר העלילה

חייזרית בשם לו-לה נוחתת נחיתת חירום ליד החווה, שון מבין שזאת חייזרית כיפית והרפתקנית בעלת כוח עצום, ועוזר לה לחזור אל הכוכב שלה ולהגן עליה מפני האנשים שרוצים לתפוס אותה.

הפקה

ב-14 בספטמבר 2015, אולפני StudioCanal החלו לעבוד על סרט המשך לשון כבשון הסרט. ב-25 באוקטובר 2016, אולפני אארדמן הגריזו על סרט המשך בשם שון כבשון הסרט 2.
המרכב

המרכב הוא אתר מורשת תת-מימי ואתר צלילה בקרבת איי אכזיב.

היסטוריה

המרכב היא אניית סוחר לבנונית, שהייתה בדרכה לנמל הישן שהיה בעבר במפרץ סער בקרבת אכזיב. האונייה עלתה על שרטון, התהפכה על הסלעים הרדודים של שוניות אכזיב, וטבעה. כיום האונייה היא אתר צלילה.

תיאור האתר

שרידי ה"מרכב" פזורים על שטח רחב, בדומה למרבית הספינות האחרות הטבועות בסביבתה שנשברו והתרסקו עם תנועות הים. באזור האי הדרום מערבי של קבוצת איי אכזיב. עיקר השברים של המרכב נמצאים במרחק של כ-20 מטרים מזרחית לאי הדרום מערבי, בעומק שבין 4-6 מטרים.
ניתן לראות את תחתית ה"המרכב" והשדרית שלו, את חלקי המנוע, גל הארכובה ומדחף בעל שלושה להבים (אורכו של כל להב כמטר).
המרכב ממוקם בשטח שמורת הטבע הימית של ראש הנקרה, ומשופע בבעלי חיים ימיים המתגוררים בין השברים.
סרט הודי (שיר)

רקע וכתיבה

השיר נכתב על ידי דנה אינטרנשיונל, ינאי רטפן, הופק על ידי זיו גולנד ואלי אברמוב, והולחן על ידי אינטרנשיונל גם כן. השיר הוא שיר בסגנון הדאנס-אלקטרוני, המשלב בתוכו גם את המוזיקה ההודית, ואף מכיל בתוכו מילים בשפה ההודית.

וידאו קליפ

הווידאו קליפ הנלווה שיצא לשיר בוים על ידי סיגל מרקס ארדיטי, והוא פורסם בסמוך לצאתו כסינגל. בתחילת הקליפ ניתן לראות את הטאג' מהאל מוקרן על גבי צג. לאחר מכן, ניתן לראות איש עשיר אשר נכנס לתוכו.
משמעות הקליפ היא על כך שאותו האיש העשיר בא במטרה להתחתן עם בת המלך ההודי (אינטרנשיונל), ומשלם עבורה הון תועפות. יניב הוא בעצם משרתו, הנענה לכל דרישותיו. כאשר האיש העשיר משלם להוריה של בת המלך ההודי, הם מציגים אותה ובעצם מסכימים לחתן אותה איתו, וזאת בתמורה לכסף וליהלומים.
לבסוף, כאשר נערכת החתונה, אותו האיש העשיר מרים את ההינומה של אינטרנשיונל, ומופתע לגלות כי רימו אותו והביאו לו את אחותה הכעורה. סצנה זו מזכירה את הסיפור של יעקב אשר היה צריך להתחתן עם רחל, אך בחתונתו רומה וקיבל את לאה.

הופעה

עם השיר הופיע עידן יניב בזאפה הרצליה, כמה חודשים לאחר שיצא. פרק זמן לאחר מכן, הופיעה אינטרנשיונל עם השיר בכמה מהופעותיה אשר נערכו בישראל. מאוחר יותר, היא הופיעה איתו גם בפסטיבל הפורים שנערך בשנת 2015.
בנוסף לכך, אינטרנשיונל הופיעה עם השיר באחת מהופעותיה, ובה היא העלתה ילדים מהקהל, אשר רקדו על הבמה לצליליו.
מיגו דאתקצאי לבין השמשות אתקצאי לכולי יומא

מיגו דאתקצאי לבין השמשות אתקצאי לכולי יומא (תרגום מארמית: מתוך שהוקצה לבין השמשות, הוקצה ליום כולו, מכונה גם "מוקצה מחמת איסור"), או בקיצור מיגו דאתקצאי הוא כלל בהלכות שבת הקובע כי גם דבר שעל פי מצבו העכשווי (בשבת) אינו אמור להיות מוקצה, אם בזמן בין השמשות היה מוקצה ולכן אסור לשימוש בשבת במצבו, הדין הוא שאסור להשתמש בו כל השבת.

מחמת יום שעבר

לדעת בעלי התוספות, מיגו זה נאמר רק כאשר סיבת המוקצה הוא מחמת היום הבא, לדוגמה גרוגרות וצימוקים נאסרו מכח השבת שתבוא, אולם אין לומר דין זה כאשר המוקצה מחמת יום שעבר, כלומר כאשר סיבת המוקצה מחמת היום הקודם. בכך מובן מדוע אתרוג מותר באכילה ביום שמיני עצרת, ולא אומרים בו דין 'מיגו דאיתקצאי', בחידוש זה השתמשו הפוסקים להתיר חמץ במוצאי פסח שחל בשבת, או היתר טלטול סיגריות ביום טוב שחל לאחר שבת.
אריק רוברטס

ביוגרפיה

רוברטס נולד בבילוקסי שבמיסיסיפי וגדל באטלנטה
שבג'ורג'יה, והוא אחיהן הבכור של השחקניות ג'וליה רוברטס וליסה רוברטס גילאן. רוברטס למד את אמנויות הלחימה טאקוונדו וג'ו ג'וטסו. מאז 1992, רוברטס נשוי לאלייזה גארט ולהם בת, השחקנית אמה רוברטס.
מנהל אורח חיים טבעוני.

קולנוע וטלוויזיה

מבין הסרטים בהם השתתף ניתן למנות את "מלך השכונה" (1984, "המובחר שבמובחרים" (1989), "המובחר שבמובחרים 2" (1993) ו"המומחה" (1994). ב-1996 הוא שיחק בתפקיד המאסטר בסרט הטלוויזיה המבוסס על סדרת "דוקטור הו". ב-2003 הוא שיחק בסרט "ימים מכורים". בשנת 2006 שיחק בסרט הפעולה "DOA מת או חי" המבוסס על משחק מחשב. בשנת 2006 שיחק גם בסרט "תשוקה קטלנית", ובסרט הפשע "מדריך להכרת קדושיך" בכיכובם של רוברט דאוני ג'וניור וצ'נינג טייטום. 
ב-2008 הוא כיכב במותחן הפסיכולוגי "Royal Kill", וכן בסרט "האביר האפל" כראש המאפיה סלבטורה מורוני. ב-2010 שיחק בסרט "דחף להרוג", ובשנת 2013 שיחק בסרט "תקיפה בוול סטריט" בכיכובו של דומיניק פרסל. 
ב-2016 הוא כיכב בדרמת המתח "הרופא שלי אורב לי 2".
בין תפקידיו הטלוויזיוניים ניתן למנות השתתפות בסדרות "CSI: מיאמי", "חוק וסדר: מדור מיוחד", "ישנן בנות", "גיבורים", "suits" ו"הפמליה". השתתף בקליפ לשיר "Smack That" של הראפר אייקון.

פרסים

בשנת 1978 היה רוברטס מועמד לפרס גלובוס הזהב על תפקיד ראשי בסרט הדרמה "מלך הצוענים", שהיה גם תפקיד הבכורה שלו. בשנת 1985, רוברטס היה מועמד לפרס אוסקר לשחקן המשנה הטוב ביותר על תפקידו ב"רכבת אל החופש". בשנת 1987 הוא זכה בפרס התיאטרון על הופעתו במחזה ברודוויי "Burn This".
אולפני מימד

מימד אולפני טלוויזיה (Meimad TV Studios, בראשי תיבות: MTVS) היא חברה המפיקה תוכניות טלוויזיה וסרטים, וממקומת ברמת החייל שבתל אביב, שם נמצאים גם אולפניה. החברה מוחזקת בידי זאב מוזס ואיתן אבוט, ומנוהלת על- ידי יוסי סטרוגו.
החברה הפיקה בעבר את שידורי ערוץ 24  עד שעבר לבעלות מחודשת של טלעד, ומצולמות באולפנה כל תוכניותיו של ערוץ 20, אך מפיקה גם עוד מגוון תוכניות טלוויזיה, ביניהן מועדון לילה, ערב טוב עם גיא פינס, מלחמת המינים, תוכניות ערוץ הילדים ועוד.

היסטוריה

פרק זה לוקה בחסר. אנא תרמו לוויקיפדיה והשלימו אותו.  
האולפנים הוקמו בשנת 1979. 
בשנת 2012 נרכשה החברה על- ידי סאטלינק מקבוצת יורוקום, ומרכז השידור עבר שדרוג מקיף.
אצטדיון ארטמיו פרנקי

היסטוריה

האצטדיון תוכנן על ידי האדריכל האיטלקי פייר לואיג'י נרווי (Pier Luigi Nervi), ונקרא במקור סטאדיו קומונלה (Stadio Comunale). ב-13 בספטמבר 1931 נחנך האצטדיון משחק בין פיורנטינה לאדמירה וואקר (0-1). אצטדיון נקרא על שמו של נשיא פיורנטינה לשעבר, ארטמיו פרנקי, החל משנת 1991.
האצטדיון לקח חלק באירוח משחקי מונדיאל 1934 ומונדיאל 1990 אשר לקראתו עבר מתיחת פנים שכללה בין היתר את הרחבת קיבולת האצטדיון וביטול מסלולי האתלטיקה. כמו כן, אירח האצטדיון משחקים משלב הבתים של טורניר הכדורגל של אולימפיאדת רומא.
ב-25 בנובמבר 1984 נרשם שיא הצופים למשחק באצטדיון כאשר 58,271 צופים נכחו במשחק בין פיורנטינה לאינטר מילאנו.
נבחרת איטליה שיחקה באצטדיון, המשחק הראשון היה ב-7 במאי 1933 בניצחון 2-0 על צ'כוסלובקיה. האצטדיון אירח שני משחקי מוקדמות יורו 2012.
אנתוני ואן הובוקן

אנתוני ואן הובוקן (בהולנדית: Anthony van Hoboken, ‏23 במרץ 1887 - 1 בנובמבר 1983) היה מוזיקולוג הולנדי. הוא נולד ברוטרדם שבהולנד ומת בציריך, שווייץ.

אנקדוטה

המוזיקולוג האוסטרי אוטו אריך דויטש, מחבר רשימת דויטש ליצירות פרנץ שוברט, עבד במהלך הקריירה שלו כספרן בארכיב של הובוקן בווינה, אוסטריה.
סאסקס (תרנגול)

סאסקס (באנגלית: sussex) הוא גזע תרנגול שמוצאו בבריטניה, ונקרא על שם מחוז סאסקס בדרום אנגליה. תרנגולי הסאסקס פותחו כבר לפני כאלפיים שנה בעת כיבוש בריטניה על ידי האימפריה הרומית. משמעות הדבר היא שהסאסקס הוא אחד מגזעי התרנגולים המבויתים העתיקים בעולם. הגזע פותח הן למטרת בשר והן למטרת הפקת ביצים, ובשל כך הוא נפוץ במדינות רבות בעולם בקרב מגדלים פרטיים, בעיקר באזורים כפריים. בנוסף, עוף זה נפוץ בעולם כעוף נוי - המשמש כחיית מחמד נאה המספקת גם ביצים. בישראל לא נהוג לגדל גזע זה בתעשיות הבשר והביצים, ועיקר שימושו בארץ הוא כעוף נוי במשקים פרטיים.

מאפיינים פיזיים ומראה

משקלו של זכר בוגר הוא כ-4.1 קילוגרם, ומשקל נקבה כ-3.2 קילוגרם (פירוט בטבלה מטה). נקבה צפויה להטיל בין 240 ל-260 ביצים בשנה. תרנגולים אלה נפוצים במופע בהיר (Light), מנוקד (Speckled), חום-צהבהב (Buff) ועוד. להבדיל מגזעי תרנגולים אחרים, שצבע רגליהם צהבהב - לתרנגולי סאסקס רגליים בגוון ורוד. זוהי תכונה ייחודית לגזע זה, המהווה קריטריון חשוב בשיפוט מראה העוף בתערוכות עופות. לעוף זה קיימת גם גרסת בנטם מוקטנת, שממדיהם כרבע מממדי הגזע המקורי.
ישראל זביטי

קריירה

זביטי גדל במחלקת הנוער של מכבי נתניה והיה שותף מרכזי באחד השנתונים הטובים שהיו במחלקת הנוער של המועדון, לצידם של קלמי סבן, עמוס נחייסי, שלומי דהאן, רן קוז'וק ואחרים. הקבוצה זכתה 3 פעמים ברציפות בדאבל של ליגות הנערים בישראל, בנוסף לחמש אליפויות במהלך השנים בין קבוצות הילדים ועד הנוער, שיא שטרם נשבר]. זביטי היה שחקן סגל קבוע בנבחרת הצעירה של ישראל.
זביטי עלה לקבוצה הבוגרת של מכבי נתניה בעונת 1998/1998, עת שיחקה בליגת המשנה, ובעונה זו העפיל עמה לליגה הבכירה. במשך עשר עונות ברציפות בהן שיחק במכבי נתניה, הוא ירד עמה ליגה ועלה עמה חזרה לליגת העל פעם נוספת. בעונת 2006/2007, עם הגעתו של הבעלים החדשים של הקבוצה דניאל יאמר, הוחתם זביטי על חוזה לשלוש עונות.
לקראת עונת 2007/2008 עזב זביטי את מכבי נתניה וחתם בקבוצת הפועל פתח תקווה ששיחקה בליגה הלאומית, ועמה העפיל לליגת העל וזכה בגביע הטוטו לליגה הלאומית. ביולי 2008 הוחלט לסיים את הקשר עם זביטי ולאחר שלושה חודשים ללא קבוצה הוחתם בהפועל רמת השרון.
בעונת 2009/2010 חתם זביטי בקבוצת הפועל כפר סבא, ולאחר עונה אחת עבר לשחק בקבוצת מכבי השקמה/רמת חן מליגה א', במדיה פרש ממשחק פעיל בקיץ 2011.
LADSPA

LADSPA (ראשי תיבות של "Linux Audio Developers Simple Plugin API") הוא תקן לטיפול במסנני ואפקטי קול, המופץ תחת הרישיון הציבורי הכללי המוקטן של גנו.
במקור יועד ללינוקס לאחר הסכמה כללית ברשימת הדיוור האלקטרונית של המפתחים, אך מתאים כיום גם לפלטפורמות אחרות. קיים במיזמי תוכנות עריכת קול חופשיות רבות, וזמינים תוספי LADSPA רבים. LADSPA קיים בעיקר כקובץ כותרת שנכתב בשפת התכנות C.
קיימים התקני תוספי אודיו רבים, ורוב הסינתיסייזרים ותוכנות עריכת הקול הגדולות המודרניות נתמכים. אחד מהתקנים הידועים יותר הוא Steinberg Cubase המשתמש ב-VST].
LADSPA הוא יוצא דופן, בכך שהוא מנסה לספק רק את החלק המשותף הגדול ביותר של תקנים אחרים. משמעות הדבר הוא שהיקף התקן מוגבל. תוספים שנכתבו המכילים אותו, מאפשרות הטמעה קלה יחסית במערכות אחרות. התקן השתנה מעט מאוד עם הזמן, כך שבעיות תאימות הן נדירות.
DSSI מרחיב את LADSPA לשימוש גם בתוספי התקנים.
LV2 הוא המחליף של LADSPA ומבוסס עליו, אך מאפשר הרחבה ביתר קלות.
ברוך הגבר (שיר)

ברוך הגבר הוא תחילתו של פסוק בירמיהו, שהולחן במנגינות רבות ובהן בסגנון רוק, המושר בחתונות רבות בציבור הדתי ומלווה בריקוד שורות. 
השיר מבוסס על פסוק בירמיהו: "בָּרוּךְ הַגֶּבֶר אֲשֶׁר יִבְטַח בַּה' וְהָיָה ה' מִבְטַחוֹ", ומופיע במאסף פסוקים בסוף ברכת המזון. פסוק זה זכה לניגונים לפני מאות שנים והוא בין שלושת הניגונים של עובדיה הגר מהמאה ה-12. 
את השיר ביצעה לראשונה, בשנות ה-80 של המאה ה-20, מקהלת הילדים עמודי שיש. באוגוסט 1991 הוציאה להקת "שלוק רוק" קלטת ובו הושמע השיר בגרסת רוק. היו שטענו שמקור הלחן הוא בשיר: I Will Follow Him  של Little Peggy March שפורסם בשנת 1963 אולם הלחן דומה גם לשיר Speedy Gonzales של פאט בון שפורסם שנה אחת קודם לכן ב-1962 (ובגרסתו המקורית של דוד דנטה בשנת 1961). השיר היה ללהיט וזכה לתפוצה רבה בחתונות ואירועים אחרים של הציבור הדתי והחרדי. בניגוד לרוב הריקודים באירועים דתיים, הריקוד של ברוך הגבר מלווה בריקוד שורות. הריקוד זכה להתנגדות מצד רבנים בחלק מהישיבות אשר אסרו על השמעתו. 
לשיר מספר גרסאות הלציות, ביניהם גרסה בעלת מסר שוביניסטי, וגרסה בה הוא משבח את הרוצח ברוך גולדשטיין.
מאונו קויביסטו

מאונו הנריק קויביסטו (Mauno Henrik Koivisto; ‏25 בנובמבר 1923 - 12 במאי 2017) היה פוליטיקאי פיני שכיהן כראש ממשלת פינלנד ולאחר מכן כנשיאה. 
קויביסטו החל כשר האוצר בשנת 1966 בממשלתו של רפאל פאסיו, קודמו בתפקיד. הוא נבחר לראש ממשלת פינלנד בבחירות בשנת 1968 וכיהן עד שנת 1970. בשנת 1979 נבחר שוב לראש הממשלה עד שנת 1982.
במקביל לשתי הקדנציות שלו כראש ממשלה הוא שימש גם כיושב ראש מועצת המנהלים של הבנק המרכזי של פינלנד בשנים 1982-1968. בשנת 1982 הוא נבחר לכהן כנשיאה התשיעי של פינלנד בשתי קדנציות רצופות עד 1994. לקדנציה הראשונה קויוויסטו נבחר בסיבוב הראשון, ובבחירות לנשיאות ב-1998 התגברה התמיכה בו בכל מחוזות ההצבעה. הוא היה לנשיא הראשון במדינה מהמפלגה הסוציאל-דמוקרטית של פינלנד.
כאשר התפרקה ברית המועצות בסתיו 1991, חל שינוי גדול בהנהגתו של קויוויסטו. בספטמבר 1991 נעשתה פינלנד משוחררת מאמנת הידידות, שיתוף הפעולה והסיוע ההדדי (הסכם YYA) בין פינלנד לברית המועצות, והכינה את עצמה לחברות באיחוד האירופי ובנאט"ו.
פרס שיף

מאפייני הפרס

הפרס ניתן על ציור ריאליסטי אך ניתן גם על עבודה קונספטואלית. תגובות לנתינת הפרס היו לחיוב ולשלילה], מצד אחד חיוב על מתן מקום במוזיאון לציור הריאליסטי שבדרך כלל נדחק לשוליים, לשלילה על מתן תשומת לב רבה מדי לאמנות שמבוססת על אופן ביצוע ותפיסה שאינו מאפיין את הטעם והסגנון המקומי באמנות הישראלית. תגובות הביקורת לפרס קלושות היות שפרסומי מוזיאון תל אביב הם התגובה הביקורתית היחידה שהופיעה כספר היא כמובן תגובה מטעם מוזיאון תל אביב לאמנות. עוד תגובה למתן הפרס כוללת את התייחסות נותני הפרס לזהות הציירים, דבר שבא לידי ביטוי בטקסט הפתיחה של תערוכת העשור למתן הפרס במוזיאון תל אביב לאמנות, יחס לזהות הציירים בא על חשבון איכות הציור שהוא המושא אליו אמור להתייחס מתן הפרס.
יחסי מדגסקר–קנדה

היסטוריה

קנדה ומדגסקר חולקות היסטוריה משותפת - שתיהן היו בעבר חלק מהאימפריה הצרפתית הקולוניאליסטית. במהלך מלחמת העולם השנייה, חיילים משתי האומות נלחמו במערכה על צרפת ועל ארצות השפלה במלחמת העולם השנייה יחד עם כוחות הצבא הצרפתי וכנגד איטליה וגרמניה הנאצית. ב-1965, קנדה הכירה בעצמאותה של מדגסקר וכוננה עמה יחסים דיפלומטיים רשמיים. ההכרה קרתה כחמש שנים לאחר שהמדינה זכתה בעצמאותה מצרפת.
בחודש ספטמבר 1987, נשיא מדגסקר דידייה רציראקה ביקר בקנדה באופן רשמי על מנת להשתתף בוועידת הפרנקופוני השנייה שנערכה באותה השנה בקוויבק סיטי. במסגרת ביקורו נפגש רציראקה עם ראש ממשלת קנדה בריאן מלרוני. בחודש ספטמבר 1999 ביקר הנשיא רציראקה בקנדה באופן רשמי פעם נוספת על מנת להשתתף בוועידת הפרנקופוני השמינית ובמסגרת ביקורו נפגש עם ראש ממשלת קנדה ז'אן קרטיין.
במהלך המשבר הפוליטי המלגשי בשנת 2009, אשר בו הודח נשיא מדגסקר מארק ראוואלומנאנה מתפקידו, קנדה גינתה את ההפיכה ואת ההתנגשויות הרבות והאלימות בין תומכי הממשלה למתנגדיה. המצב במדגסקר חזר לקדמותו כאשר נבחר בשנת 2014 בבחירות דמוקרטיות הנשיא הר רג'ונאריממפיאנינה. מיד לאחר הבחירות ביקרה במדגסקר משלחת קנדית מהוועדה הפרלמנטרית קנדה-אפריקה.
בחודש נובמבר 2016 ערך ראש ממשלת קנדה ג'סטין טרודו ביקור רשמי במדגסקר בכדי להשתתף בוועידת הפרנקופוני השישה עשר שנערכה בבירת מדגסקר, אנטננריבו. ראש הממשלה טרודו נפגש עם הנשיא רג'ונאריממפיאנינה והשניים התדיינו על התכנות חתימת אמנה למניעת כפל מס בין קנדה למדגסקר.

יחסים כלכליים

ב-2017 שווי הסחר הכולל שבין קנדה למדגסקר הוערך ב-115.5 מיליון דולרים קנדיים. הייצוא הקנדי העיקרי למדגסקר כלל ציוד הפועל על אנרגיה גרעינית, טקסטיל, מוצרי חשמל ואפונה מיובשת. הייצוא המלגשי העיקרי לקנדה כלל תבלינים, טיטניום, מקלות וניל, דגים מיובשים, קפה ואריגים. חברת כרייה קנדית בשם "Sherritt International" היא משקיעה גדולה במכרות הנמצאים במדגסקר.
יחסי זימבבואה–נמיביה

היסטוריה

המפלגות השולטות בנמיביה (מאז שהמדינה זכתה בעצמאות ב-1990) ובזימבבואה (מאז שהמדינה זכתה בעצמאות ב-1980) מקיימות יחסים קרובים עוד מימי המדינות כמדינות חסות, כאשר הן פעלו כתנועות אנטי קולוניאליסטיות ונגד הממשלות שייצגו את האוכלוסייה הלבנה המעטה ולא את רוב האוכלוסייה באזור.
נמיביה שלחה חיילים מכוחותיה אל הרפובליקה הדמוקרטית של קונגו יחד עם חיילים זימבבואים בחיל משלוח אחד משותף על מנת לעזור ללורן קבילה בהפיכה כנגד הנשיא המכהן מובוטו ססה סקו בסוף שנות התשעים של המאה העשרים ובתחילת העשור הראשון של המאה העשרים ואחת. ההפיכה הצליחה וקבילה כיהן כנשיא הרפובליקה הדמוקרטית של קונגו עד הירצחו ב-2001.
בין נמיביה וזימבבואה מפרידה בוטסואנה. בנקודה בה הגבול הנמיבי הכי קרוב אל הגבול הזימבבואי עם בוטסואנה מפרידים בין שתי המדינות 156 מטרים בלבד. במקום נפגשים הגבולות של ארבע מדינות: זמביה, בוטסואנה, נמיביה וזימבבואה.
איזור (גאולוגיה)

איזור בפטרולוגיה

איזור בפטרולוגיה הוא היווצרות של אזורים השונים בטבעם זה מזה בסלעים מותמרים, בסלעי משקע ובסלעי יסוד.

איזור בסלעים מותמרים

איזור נוצר בעיקר כתוצאה מהתמרת מגע בשולי מחדרים פלוטוניים. בשולי המחדרים – במקום בו מאגמה חמה "אופה" את סלעי הסביבה – נוצרת מעין הילה, ההולכת ודועכת ככל שמתרחקים מן המחדר.
באופן זה נוצר איזור בקוורציט – אבן חול שהותמרה כתוצאה מחימום ומספיגה של תמיסות צורניות. כמה רצועות של איזור עשויות להיראות בהורנפלס (Hornfels) – הנוצר בהתמרת מגע חוזרת ונשנית של סלעי משקע.

איזור בסלעי יסוד

איזור בסלעי יסוד מתבטא בעיקר בשני אופנים:
A Gala Christmas in Vienna

רקע

אלבום ההופעה בוים על ידי האמפרי ברטון, והופץ על ידי סוני מיוזיק אנטרטיינמנט. באלבום ההופעה מבצעים הארבעה שירי חג מולד שונים, כמו "Silent Night", "Happy Christmas (War is Over)" ו-"An Old-Fashioned Christmas". בנוסף לאלבום ההופעה, יצא גם אלבום הווידאו A Gala Christmas in Vienna.
בנוסף לכך, משתתפת באלבום ההופעה התזמורת הסימפונית של וינה, אשר מבצעת בו את המוזיקה.

רקע

אלבום הווידאו בוים על ידי האמפרי ברטון, והופץ על ידי סוני מיוזיק אנטרטיינמנט. באלבום הווידאו מבצעים הארבעה שירי חג מולד שונים, כמו "Silent Night", "Happy Christmas (War is Over)" ו-"An Old-Fashioned Christmas".
בנוסף לכך, משתתפת באלבום הווידאו התזמורת הסימפונית של וינה, אשר מבצעת בו את המוזיקה.